  Виталий Пронин 27-тӥ шуркынмонэ, Удмурт кыллэн нуналаз, Йӧскалык библиотекалэн «Удмурт шаер» клубез Анастасия Шумиловалэн «Ку» бичетэныз тодматскыны ӧтчаз. А. ШумиловаАнастасия Шумилова мадиз, кызьы воштӥськиз солэн кылбуран манерыз но маин висъяське кыкетӥ кылбур бичетэз нырысетӥезлэсь - «Дыр-эктонлэсь». Кылбурчи верамъя, нырысь-валысь со гожъяськиз, кызьызэ но малызэ валатэк, нош нырысетӥ книгаез потэм бере кылбуръёсыз бордын тросгес ужаны выриз, пӧртэм кылбур формаосты уже кутыны тыршиз. А. Шумилова пусъемъя, кылбуръёссэ со гожъя озьы, соос аслыз мед кельшозы шуыса. — Мыным тунсыко удмурт кыллэн структураез, солэн аспӧртэмлыкъёсыз - соин кыллэсь йӧспӧртэм тодметъёссэ кылбуръёсы пыр возьматэме потэ. Кӧня ке гожъямъёсам удмурт кыл будосэн ӵошатэмын, малы ке шуоно тросэз пусъё удмурт кыллэсь небыт чузъяськемзэ. Но будос олокыӵе но луыны быгатэ - ненег но, бышкаськись но, озьы ик котькуд кылын умойзэ но, уродзэ но вераны луоно. Книгалэн «Ку» нимыз сярысь ке верано, со герӟаськемын дуннеез пӧртэм сямен шӧдонэн. Улонэз куддыр валаськом, со сярысь малпаськыса, нош мукет дыре - мугор пыр, ку пыр, шуыны луоз. Берло дыре мыным «куэн шӧдон» матынгес вал, - вераз Анастасия Шумилова. «Ку» книга пумысен малпанъёссэс шараяны лыктӥзы тодосчиос но. А. Шумиловалэсь «Дыр-эктон» нырысетӥ бичетсэ дунъяса, литератураез эскерись Вера Пантелеева пусйиз, отын печатлам текстъёс солэн сюлмаз пыризы шуыса. «Ку» бичет пумысен суро-пожо мылкыдыз кылем: А. Шумиловалэн выль кылбуръёсыз медийной культура вылын будэмъёслы матынгес, пе, луозы, оло. Тодосчи пусъемъя, котькытын эсэпсэ валаны быгатоно, нош куд-ог текстъёсаз автор солэсь палэнске. Виктор Шибанов тодосчи, «Ку» книгаысь одӥг текстэз бырйыса, солы анализ лэсьтӥз. Отысь изъянъёсты шараяса, со возьматӥз, маин ӟеч кылбур аламаезлэсь висъяське. Кылбурчилы но, ӝытэ вуэм студентъёслы но пайдаё луиз сыӵе пыр-поч эскерон. Виктор Шибанов пусйиз: егит дыръяз, кылбуръёс гожъякуз, солэсь кылбуръёссэ озьы пыр-поч эскерем-лусъем Владимир Романов нимо-дано кылбурчи. Алексей Арзамазов тодосчи но кылбурчи вераз, Россиысь мукет улосъёсысь гожъяськисьёс удмурт литератураез вылӥ дунъяло но солэсь аспӧртэмлыко луэмзэ пусъё шуыса. Али Алексей Арзамазов Казаньысь Алексей Соломатин кылбурчиен но критикен удмурт авторъёслэн ужъёсынызы ӟуч но удмурт кылъёсын антология дасяло. Нырысь ик соос Анастасия Шумиловалэсь кылбуръёссэ берыктыны басьтӥськиллям. Тодосчи верамъя, ӟуч кылэ берыктӥсьёс ӟеч кылъёс верало Анастасиялэн кылбуръёсыз сярысь. Кылбурчи но «Удмуртия» издательстволэн редакторез Сергей Матвеев А. Шумиловалэн кылбуръёсызлы синмаськемзэ вераз. Сергей Матвеев малпамъя, «Ку» книгаын трос визьмо но чебер тысьёсыз, кудъёссэ пумтэм-йылтэм куадам потэ. Кылбурчи верамъя, А. Шумиловалэн кылъёсын шудонъёсыз пӧрмыто пӧртэм пужыос но мылкыдъёс. Ужрадын А. Шумиловалэсь чуръёссэ шара лыдӟизы мукет егит гожъяськисьёс. Женя Корепанова лыдӟиз Ижкар сярысь кылбурез. Нылаш верамъя, солы Иж уг кельшы, нош Анастасия Шумилова кылбуръёсаз усьтэ Ижкарез яратэмзэ. Женя пусйиз, «Кар» кылбурез лыдӟемез бере солэн Ижкар пумысен мылкыдыз воштӥськиз шуыса. Богдан Анфиногенов кылбурчи книгалэн вылтусыз сярысь вераськиз: солы кельшем, кылбуръёс но суредъёс ог-огенызы герӟаськемын шуыса. Книга, пе, вотэсын улӥсь туала кылбуретлэн тенденциосызлы туж тупа. — Дуннеын али одӥгез тодмоез кылбурчи - Рупи Каур, со тодмо луиз «кышномурт» кылбуръёсыныз но суредъёсыныз. Азьло со ужъёссэ «Инстаграме» пуктылэ вал, нош али книгаосыз миллион тиражъёсын пото ини, - малпанзэ усьтэ Богдан Анфиногенов. Кылбуръёс сяна, ужрадын крезьгур но чузъяськиз. Анастасия Шумиловалэн кылбуръёсызъя кырӟанъёс та вакытлы гожтӥзы пӧртэм жанрен ужась крезьгурчиос. Библиотекаын чузъяськизы Сергей Кирилловлэн - Алнашысь бардлэн - «Постудмуртъёс» кырӟанэз. Post-dukes-лэн (Чудья Женилэн электронной крезьгуръя проектэз) алигес потэм «Горд вужер» альбомаз 4 кырӟан Анастасия Шумиловалэн чуръёсызъя - одӥгзэ, «Веттан гурез», кылзӥзы библиотекае люкаськемъёс. «Горд вужерез» кылдытонэ пыриськиз Кирилл Кириллов - bobolenin группалэн кылдытӥсез. Ӝытын со кырӟанъёс быдэстӥз но вераз, bobolenin-лэн выль альбомаз кӧня ке кырӟан Анастасия Шумиловалэн кылбуръёсызъя гожтэмын луоз шуыса. Виктория Крамова  